text: Pink golf for brysternes skyld
  20 september 2019 kl. 19.55
  Stor golfturnering for kvinder blev for første gang afgjort ved Aabenraa.
  På finaledagen trækker 80 kvindelige spillere i lyserødt for at lave point og penge til en god sag. 
  Pink Cup spilles af næsten alle golfklubber. I finalen kommer de 40 klubber, der har samlet flest penge ind.
  Tirsdagspigerne fra Aabenraa kunne for første gang spille med hjemmebanefordel i Pink Cups finale.
  - Det er rigtigt stort, at vi har fået landsfinalen til klubben, selvom vi ikke er en stor klub, siger Marente Andersen fra Aabenraa Golfklub.
  57.000 kroner blev samlet ind bare i Aabenraa til kampen mod brystkræft og for at få en plads i finalen.
  - Vi har mænd med prostatakræft og piger med brystkræft, som kommer tilbage og får en god snak med spillerne her på banen. Det er godt med de fire timers golf med hygge og snak, siger Jonna Andersen, bestyrelsesformand, Aabenraa Golfklub.
  
  Fordel udeblev
  Pink Cup har i år samlet over 2.8 millioner kroner ind til Støt Brysterne. Over 5.000 kvindelige golfspillere har deltaget i turneringen, der havde finale i Aabenraa.
  Resultatet for indsamlingen er godt. Det lokale hold måtte dog nøjes med en 25. plads, trods hjemmebanefordel.
  Årets to hovedpræmier blev vunder af Trehøje Golfklub, der indsamlede det største beløb på 127.235 kroner og Vallø Golfklub, der indsamlede 2.813,40 kroner per kvindelig spiller.
  
  